APEX เบรกเพิ่มทุน PP หลัง “ภูเก็ต ปาล์มฯ” ถอนตัว ฟาก RO ขายตามแผน
APEX เบรกเพิ่มทุน PP หลัง “ภูเก็ต ปาล์มฯ” ถอนตัว ฟาก RO ขายตามแผน
23 ธ.ค. 2563

บริษัท เอเพ็กซ์ ดีเวลลอปเม้นท์ จำกัด (มหาชน) หรือ APEX เปิดเผยว่า บริษัท ภูเก็ต ปาล์ม วิลเลจ จำกัด ในฐานะผู้ลงทุนที่ได้รับการจัดสรรหุ้นสามัญเพิ่มทุนในครั้งนี้ ได้ขอถอนตัวข้อเสนอการลงทุน โดยการโอนกรรมสิทธิ์ในที่ดินของผู้ลงทุนให้แก่บริษัทเพื่อเป็นการตอบแทนการชำระค่าหุ้นสามัญเพิ่มทุนแทนเงินสด ด้วยเหตุที่บริษัทและผู้ลงทุนไม่สามารถเจรจาตกลงถึงข้อสรุปในส่วนที่เกี่ยวกับค่าภาษีและค่าธรรมเนียมการโอนกรรมสิทธิ์ที่ดิน ประกอบกับความกังวลของผู้ลงทุนเกี่ยวกับสถานการณ์การแพร่ระบาดของโรติดต่อไวรัสโคโรนา (โควิด-19) ระลอกใหม่ที่อาจเกิดขึ้นในประเทศไทย
ดังนั้น บริษัทจึงได้จัดประชุมคณะกรรมการ ครั้งที่ 11/2563 ในวันที่ 22 ธ.ค.63 ได้พิจารณาถึงความจำเป็นในการยกเลิกแผนดำเนินการเพิ่มทุนจดทะเบียน โดยการออกและจัดสรรหุ้นสามัญเพิ่มทุนเพื่อเสนอขายให้แก่บุคคลในวงจำกัด (PP) และการรับชำระค่าหุ้นเพิ่มทุนด้วยทรัพย์สินอย่างอื่นนอกจากตัวเงิน รวมถึงวาระอื่นๆที่เกี่ยวข้อง และเห็นชอบให้คงการเพิ่มทุนจดทะเบียนและการออกและการจัดสรรหุ้นสามัญเพิ่มทุนเพื่อเสนอขายให้แก่ผู้ถือหุ้นเดิมของบริษัทตามสัดส่วนการถือหุ้น (RO) ในอัตราส่วนการจัดสรร 1 หุ้นสามัญเดิมต่อ 1 หุ้นสามัญเพิ่มทุนใหม่ในราคา 0.10 บาท
ทั้งนี้ บริษัทไม่สามารถดำเนินการตามแผนการเพิ่มทุนจดทะเบียนให้กับ PP และการรับชำระค่าหุ้นเพิ่มทุนด้วยทรัพย์สินอย่างอื่นนอกจากตัวเงินได้ ซึ่งส่งผลกระทบต่อแนวทางการแก้ไขฐานะการเงินแสดงส่วนของผู้ถือหุ้นตามที่บริษัทได้คาดการณ์ไว้ก่อนหน้า
ในการนี้ บริษัทยังคงดำเนินการตามแผนเดิมในการจำหน่ายที่ดินและอาคารซึ่งถือกรรมสิทธิ์โดยบริษัท และดำเนินแผนการเพิ่มทุนจดทะเบียน โดยการออกและจัดสรรหุ้นสามัญเพิ่มทุนเพื่อเสนอขายให้แก่ผู้ถือหุ้นเดิมของบริษัท เพื่อให้ส่วนของผู้ถือหุ้นมีผลกลับเป็นบวกต่อไป
อย่างไรก็ดี เนื่องด้วยสถานะของตลาดในปัจจุบันที่ยังคงไม่เอื้ออำนวยต่อการเสนอขายและจัดสรรหุ้นสามัญเพิ่มทุนของบริษัทให้แก่ผู้ถือหุ้นเดิมของบริษัท อาจมีผลกระทบต่อการตัดสินใจในการลงทุนของผู้ถือหุ้น ที่ประชุมคณะกรรมการจึงเห็นควรให้บริษัททำการประเมินและทบทวนสถานการณ์อย่างต่อเนื่อง เพื่อกำหนดวันกำหนดรายชื่อผู้ถือหุ้นที่มีสิทธิในการจองซื้อหุ้นสามัญเพิ่มทุนตามสัดส่วนการถือหุ้น และวันจองซื้อและรับชำระค่าหุ้นเพิ่มทุนที่เหมาะสม
 